Иван Вазов
Утрен поздрав

chitanka.info

Я пришел к тебе…

Фет

Аз дойдох, душице сънна,

сладко да те поздравя,

че на вън се вече съмна

тебе, мила, да явя;

и че слънцето засмяно

над горите вече грей,

че от радост упоено

славейчето майско пей;

че зефирите въздишат,

че дъбравата мълви

и цветята си миришат

из зелените треви;

че природата с росица,

с хубост свети, с младост грей

и кат красна годеница

на жениха си се смей;

да те видя, ангел чудни,

да те видя — пак засмян,

и — дали възтокът будни

бе от тебе по-румян!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.